"หมอเสริฐ" ครองแชมป์เศรษฐีหุ้นไทยปีที่6
หมอปราเสริฐ ครองแชมป์เศรษฐีหุ้นไทยติดต่อกันเป็นปีที่6 มูลค่าสูงสุด 7.7หมื่นล้านบาท ขณะที่ ตระกูลปราสาททองโอสถ ครองแชมป์ตระกูลเศรษฐีหุ้นไทย เครือญาติถือหุ้นรวมกันทะลุแสนล้าน
6 ธ.ค. 2561

หมอปราเสริฐ ครองแชมป์เศรษฐีหุ้นไทยติดต่อกันเป็นปีที่6 มูลค่าสูงสุด 7.7หมื่นล้านบาท ขณะที่ ตระกูลปราสาททองโอสถ ครองแชมป์ตระกูลเศรษฐีหุ้นไทย เครือญาติถือหุ้นรวมกันทะลุแสนล้าน
วารสารการเงินธนาคารร่วมกับอาจารย์ประจำคณะพาณิชยศาสตร์และการบัญชี จุฬาลงกรณ์มหาวิทยาลัย ทำการจัดอันดับเศรษฐีหุ้นไทยประจำปี 2561 ปรากฏว่า  อันดับ 1 ยังคงเป็นของ น.พ.ปราเสริฐ ปราสาททองโอสถ หรือหมอเสริฐ กรรมการผู้อำนวยการใหญ่ บมจ.กรุงเทพดุสิตเวชการ เจ้าของกลุ่มโรงพยาบาลกรุงเทพ โดยถือครองหุ้นมูลค่าสูงสุดเป็นอันดับ 1 รวม 77,129.32 ล้านบาท รวยเพิ่มขึ้น 13,602.02 ล้านบาท หรือร้อยละ 21.41 ส่งผลให้หมอเสริฐได้ครองแชมป์เศรษฐีหุ้นไทยปี 2561 ซึ่งเป็นการครองแชมป์เศรษฐีหุ้นไทยติดต่อกันเป็นปีที่ 6
ส่วนเศรษฐีหุ้นอันดับ 2 ปีนี้ คือ เสี่ยกลาง หรือนายสารัชถ์ รัตนาวะดี กรรมการและประธานเจ้าหน้าที่บริหาร บมจ.กัลฟ์ เอ็นเนอร์จี ดีเวลลอปเมนท์ หรือ GULF ที่ติดทำเนียบเศรษฐีหุ้นไทยเป็นครั้งแรก จากการนำหุ้น GULF เข้าซื้อขายในตลาดหลักทรัพย์แห่งประเทศไทยเมื่อวันที่ 6 ธันวาคม 2560 โดยล่าสุดนายสารัชถ์ ถือหุ้น GULF ในสัดส่วนร้อยละ 35.44 มีมูลค่าหุ้นที่ถือครองรวมทั้งสิ้น 57,645 ล้านบาท
เศรษฐีหุ้นอันดับ 3 ได้แก่ สมโภชน์ อาหุนัย เจ้าของ บมจ.พลังงานบริสุทธิ์ (EA) ยังคงรักษาตำแหน่งเศรษฐีหุ้นอันดับ 3 ไว้ได้อีกปีหนึ่ง โดยมีมูลค่าหุ้นที่ถือครองรวม 42,209.41 ล้านบาท เพิ่มขึ้น 8,940.11 ล้านบาท หรือร้อยละ 26.87 
เศรษฐีหุ้นอันดับ 4  ได้แก่  ชูชาติ เพ็ชรอำไพ เจ้าของ บมจ.เมืองไทยแคปปิตอล (MTC) หรือชื่อเดิมคือเมืองไทยลิสซิ่ง  โดยก้าวขึ้นจากอันดับ 8 เมื่อปีที่แล้ว ถือครองหุ้นรวมมูลค่า 35,392.22 ล้านบาท รวยขึ้น 9,664.53 ล้านบาท หรือร้อยละ 37.56 
เศรษฐีหุ้นอันดับ 5  ได้แก่  ดาวนภา เพชรอำไพ เลื่อนขึ้น จากอันดับ 9 เมื่อปีที่แล้ว โดยถือหุ้น MTC ในสัดส่วน 33.96%  มูลค่า 34,740 ล้านบาท รวยขึ้น 9,360 ล้านบาท หรือ ร้อยละ 36.88
เศรษฐีหุ้นอันดับ 6 ได้แก่ อนันต์ อัศวโภคิน ประธานกรรมการและกรรมการผู้จัดการ บมจ.แลนด์ แอนด์ เฮ้าส์ ที่ขยับขึ้นมาจากอันดับ 7 เมื่อปีที่แล้ว โดยถือครองหุ้นมูลค่ารวม 32,900.35 ล้านบาท เพิ่มขึ้น 4,580.30 ล้านบาท หรือร้อยละ16.17 เศรษฐีหุ้นอันดับ 7 ได้แก่ นิติ โอสถานุเคราะห์  นักลงทุนรายใหญ่ทายาทอาณาจักรโอสถสภา ร่วงจากอันดับ 5 เมื่อปีที่แล้ว แม้ว่าอันดับเศรษฐีหุ้นของนิติจะลดลงในปีนี้ แต่มูลค่าความมั่งคั่งของพอร์ตการลงทุนก็ยังเพิ่มขึ้นจากปีที่แล้ว โดยถือครองหุ้นมูลค่ารวม 31,964.71 ล้านบาท เพิ่มขึ้น 3,066.86 ล้านบาท หรือร้อยละ 10.61 
เศรษฐีหุ้นอันดับ 8 ได้แก่ พิชญ์ โพธารามิก ทายาทคนเดียวของอดีตรัฐมนตรีว่าการกระทรวงพาณิชย์ อดิศัย โพธารามิก ผู้ก่อตั้ง บมจ.จัสมิน อินเตอร์เนชั่นแนล (JAS) ร่วงจากอันดับ 2 เมื่อปีที่แล้ว โดยถือหุ้นมูลค่ารวม 28,919.28 ล้านบาท ลดลง 15,163.65 ล้านบาท หรือร้อยละ 34.40
เศรษฐีหุ้นอันดับ 9 ได้แก่   คีรี กาญจนพาสน์ ประธานกรรมการ บมจ.บีทีเอส กรุ๊ป โฮลดิ้งส์ (BTS) ในปีนี้ร่วงลงจากอันดับ 6 เมื่อปีที่แล้ว โดยหุ้นที่คีรีถือครองรวมมูลค่าทั้งสิ้น 28,372 ล้านบาท ลดลง 518.44 ล้านบาท หรือร้อยละ 1.79 
และเศรษฐีหุ้นอันดับ 10 ได้แก่  ทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บมจ.พฤกษา เรียลเอสเตท (PSH) ร่วงจากอันดับ 4 เมื่อปีที่แล้ว โดยมีมูลค่าหุ้นที่ถือครองรวม 28,011.68 ล้านบาท ลดลง 3,025.71 ล้านบาท หรือร้อยละ 9.75 
สำหรับแชมป์ตระกูลเศรษฐีหุ้นไทย 2561 ได้แก่ ตระกูลปราสาททองโอสถ โดยเป็นแชมป์ตระกูลเศรษฐีหุ้นไทยเป็นปีที่ 4 ติดต่อกัน ซึ่งปีนี้เครือญาติในตระกูลครองหุ้นรวมกันมีมูลค่าทะลุ 100,000 ล้านบาทเป็นครั้งแรกของทำเนียบเศรษฐีหุ้นไทย ตระกูลเศรษฐีหุ้นไทยอันดับ 2 ปีนี้ตกเป็นของตระกูลเพ็ชรอำไพ-เพชรอำไพ อันดับ 3 ได้แก่ ตระกูลจิราธิวัฒน์ อันดับ 4 ตระกูลรัตนาวะดี อันดับ 5 ได้แก่ ตระกูลอาหุนัย.